钦定古今图书集成/明伦汇编/官常典/第732卷 > 月里麻思〈子忽都哈思〉
## 钦定古今图书集成/明伦汇编/官常典/第732卷 > 月里麻思〈子忽都哈思〉

按《元史》本传：“月里麻思，乃马氏，岁丁丑，太宗命与断
事官忽都那同署。岁戊戌，又同阿术鲁拔都儿充达
鲁花赤，破南宿州。岁辛丑，使宋议和，从行者七十馀
人。月里麻思语之曰：‘吾与汝等奉命南下，楚人多诈，
倘遇害，当死焉，毋辱君命’。已而驰抵淮上，宋将以兵
胁之曰：‘尔命在我，生死顷刻间耳。若能降官爵，可立致。不然，必不汝贷’。”月里麻思曰：“吾持节南来，以通国
好，反诱我以不义，有死而已。”言辞慷慨不少屈。宋将
知其不可逼，乃囚之长沙飞虎寨，三十六年而死。世
祖深悼之，诏复其家，以子忽都哈思为荅剌罕，日给
粮食其家人。忽都哈思自陈于帝曰：“臣愿为国效死，
为父雪耻。”帝嘉纳之，授以上均州监战万户。十八年，
以招讨使将兵征《日本》，死于敌。